দঙ্গল
আমির খানের ছবি। ফলে একটা বার্তা থাকতেই হবে তাতে। কিন্তু ‘দঙ্গল’ যে লড়াইটার কথা বলে, সেটা ফিল্ম ছাপিয়ে অনেকটা ব্যক্তিগত লড়াইয়ে অনুপ্রেরণা জোগানোর মতোই। ভয়ানক পরিশ্রম করে মিস্টার পারফেকশনিস্টের সঙ্গে তাল মিলিয়েছেন চার মেয়ে— জায়রা ওয়াসিম, সুহানি ভট্টনগর, ফতিমা সানা শেখ এবং সানিয়া মলহোত্র। তার ফলও পেয়েছেন হাতেনাতে। সাতদিনে ‘দঙ্গল’ বক্স অফিসে পেয়ে গিয়েছে ১৯৭ কোটি টাকারও বেশি।

পিঙ্ক
বাঙালি পরিচালক অনিরুদ্ধ রায়চৌধুরীর প্রথম হিন্দি ছবি। তার কেন্দ্রচরিত্রে অমিতাভ বচ্চন, প্রযোজক সুজিত সরকার। ‘পিঙ্ক’ নিয়ে স্বাভাবিকভাবেই উদ্দীপনা ছিল। কিন্তু ছবি মুক্তি পাওয়ার পর বোঝা গেল তার আসল কারণ। ছবির প্লট। তাতে নারীর ক্ষমতায়নের পক্ষে সওয়াল-জবাবের দীর্ঘ কোর্টরুম সিন। ওকালতি করলেন অমিতাভ স্বয়ং। এতদিনে একটা মেনস্ট্রিম ছবিতে দরকারি কথাগুলো বললেন কোনও নির্মাতা। সঙ্গে তাপসী পন্নু, কীর্তি কুলহারি এবং অ্যান্ড্রেয়া তারিয়াংয়ের অনবদ্য অভিনয়। বছরের অন্যতম সফল এবং উল্লেখযোগ্য ছবি এটি।
আলিগড়
হনসল মেটা বরাবরই সাহসী ছবি বানান। তাঁর ছবির বিষয়গুলোও বাস্তব-নির্ভর। এই প্রথম বলিউডের কোনও ছবিতে একজন সমকামী প্রটাগনিস্টের সামাজিক যন্ত্রণাগুলিকে কেউ ন্যারেটিভে ধরলেন। আলিগড় বিশ্ববিদ্যালয়ের অধ্যাপক রামচন্দ্র সিরাসের ভূমিকায় মর্মস্পর্শী অভিনয় করলেন মনোজ বাজপেয়ী। বক্স অফিস কালেকশনের নিরিখে না হলেও, একটা অত্যন্ত জরুরি অথচ না-বলা বিষয় নিয়ে জোরাল আলোচনা করায় ‘আলিগড়’ অবশ্যই কুরনিশ-যোগ্য ছবি।

উড়তা পঞ্জাব
গোটা পঞ্জাব রাজ্যটা যে অন্ধকার বুকে নিয়ে বাঁচছে, তাকে উদ্দেশ্য করে ছবি। মাদকাসক্তি। মাদকের কারণে অপরাধপ্রবণতা, দুর্নীতি, হিউম্যান ট্র্যাফিকিং— অনেকগুলো দিক একসঙ্গে প্লট সাজিয়েছেন অভিষেক চৌবে। এবং তার কোনও বিচ্যুতি নেই। শাহিদ কপূর, দিলজিৎ দোসাঞ্জ, করিনা কপূরেরা জমিয়ে অভিনয় করেছেন তো বটেই। কিন্তু সেরা পাওনা আলিয়ার চরিত্রটাই। যিনি ড্রাগের চক্করে জড়িয়ে পড়া, বারবার ধর্ষিত হওয়া একটি মেয়ের চরিত্রে নিজের সেরাটা দিয়েছেন।
ডিয়ার জিন্দেগি
ছবির বিষয় ‘সোল সার্চিং’। আত্মোপলব্ধি। একেবারেই বলিউড-সুলভ বালখিল্য ভঙ্গিতে নয়। অথচ ছবিটা দেখার পর সত্যিই জীবনটাকে ভালবেসে ‘হ্যালো’ বলতে ইচ্ছে করবে। আলিয়া ভট্ট মনে রাখার মতো অভিনয় করেছেন। উপরি পাওনা, ডক্টর জাহাঙ্গির খানের চরিত্রে শাহরুখ খান! ছবিটা বলে দেয়, কিছু কিছু জিনিসের ব্যাগেজ বাদ দিয়ে জীবনটাকে মসৃণ পথে এগিয়ে নিয়ে যাওয়া আসলে জরুরি। ভাল থাকার পাসওয়ার্ড বলা যেতে পারে গৌরী শিন্দের দ্বিতীয় ছবিকে।
পার্চড
তিন বান্ধবীর গল্প। পরিচালক লীনা যাদব রাজস্থানের প্রত্যন্ত গ্রামের মেয়েদের রোজকার লড়াইয়ের গল্প তুলে ধরেছেন ছবির চিত্রনাট্যে। মুখ্যচরিত্রে রাধিকা আপ্টে, তন্নিষ্ঠা চট্টোপাধ্যায় এবং সুরভিন চাওলা— তিনজনেই পাল্লা দিয়ে অভিনয় করেছিলেন। সঙ্গে ছিলেন বাংলার অভিনেতা ঋদ্ধি সেনও। নারী ক্ষমতায়নের পাশাপাশি মেয়েদের বন্ধুত্বও ছবির হাইলাইট।

নীরজা
প্যান অ্যাম ফ্লাইট ৭৩ হাইজ্যাক হয়েছিল ১৯৮৬ সালে। বিমানসেবিকা নীরজা ভানোত যাত্রীদের সুরক্ষার্থে নিজের প্রাণ দেন। তাঁরই গল্প নিয়ে ‘নীরজা’। মুখ্যভূমিকায় সোনম কপূরের অভিনয় দর্শক ও সমালোচকদের মন জিতে নেয়। এমনকী, তাঁর জাতীয় পুরস্কার পাওয়া নিয়ে কানাঘুষো চলেছে সারা বছর ধরে। তবে হাইজ্যাকারের ভূমিকায় জিম সর্ভের অভিনয়ও মন ছুঁয়ে যায় সকলের।